NaiveNeuron/SloPal huggingface dataset:
P. Prokopovič, minister dopravy, pôšt a telekomunikácií SR: (2003-12-03):
Predložený vládny návrh zákona zrušuje a nahrádza súčasný zákon č. 195/2000 Z. z. o telekomunikáciách upravujúci oblasť telekomunikácií. Vláda pristúpila k príprave novej legislatívnej úpravy v tejto oblasti vzhľadom na skutočnosť, že Európsky parlament a rada prijali pre oblasť elektronických komunikácií nový legislatívny regulačný rámec. Z pohľadu tohto nového regulačného rámca je súčasný zákon o telekomunikáciách nedostatočný a nevyhovujúci. Zosúladenie európskej legislatívy a legislatívy Slovenskej republiky si preto nevyhnutne vyžiadalo vytvorenie novej legislatívnej úpravy v podobe návrhu zákona o elektronických komunikáciách. Návrh sa zároveň zameriava aj na odstránenie niektorých nedostatkov telekomunikačnej legislatívy zistených v súvislosti s doterajšími poznatkami a praxou telekomunikačných subjektov. Najvýraznejšie zmeny sa v porovnaní s existujúcim zákonom o telekomunikáciách uskutočnili najmä v oblasti regulácie v oblasti elektronických komunikácií, ktorej cieľom je dosiahnutie efektívneho rozvoja hospodárskej súťaže, a tým aj výhodnejšie ceny pre užívateľa, kvalitu, lepší výber služieb a zároveň má zabezpečiť transparentnosť a právnu istotu pre všetky subjekty pôsobiace na vnútornom trhu Európskej únie. Prvým krokom k dosiahnutiu tohto cieľa je posilnenie právomocí a kompetencií národného regulačného orgánu, ktorým je Telekomunikačný úrad Slovenskej republiky. Ďalšími prostriedkami takejto regulácie sú napríklad analýza relevantných trhov elektronických komunikácií, určovanie významných podnikov na týchto trhoch, ukladanie povinností týmto podnikom v prípadoch neefektívnej hospodárskej súťaže a podobne. Podstatnou zmenou je aj zjednodušenie mechanizmu začatia vykonávania činnosti na trhu elektronických komunikácií, ktorej súčasťou je napríklad zrušenie inštitútu licencií. Evidentnou, nie nepodstatnou zmenou je aj celková zmena doteraz uplatňovanej telekomunikačnej terminológie, ktorá vzišla z prebiehajúceho procesu splývania telekomunikačných, informačných a mediálnych technológií. Novým prvkom je aj možnosť subjektov trhu elektronických komunikácií obrátiť sa na Telekomunikačný úrad so žiadosťou o riešenie ich prípadného sporu s iným subjektom mimo súdneho konania. Vážené pani poslankyne, vážení páni poslanci, na záver mi dovoľte požiadať vás o podporu a schválenie tohto vládneho návrhu zákona v druhom čítaní. Pani podpredsedníčka, ďakujem za pozornosť, skončil som s úvodným slovom. Z. Martináková, podpredsedníčka NR SR: Ďakujem, pán minister. Dávam slovo spoločnému spravodajcovi z výboru pre hospodárstvo, privatizáciu a podnikanie pánovi poslancovi Stanislavovi Janišovi. Prosím, aby informoval Národnú radu o výsledku rokovania výborov o tomto návrhu zákona a aby odôvodnil návrh a stanovisko gestorského výboru.
Laššáková, Jana, doterajšia podpredsedníčka NR SR (2016-03-23):
Pán poslanec Ľubomír Petrák.
Hrnčiar, Andrej, podpredseda NR SR (2016-06-22):
Prosím, prezentujme sa a hlasujme. (Hlasovanie.) Prítomných 137, za 62, proti 7, zdržalo sa 67, nehlasoval 1. Konštatujem, že Národná rada sa uzniesla, že nebude pokračovať v rokovaní o návrhu zákona. Nasleduje hlasovanie o návrhu uznesenia k petícii s požiadavkami osobnej hmotnej zodpovednosti funkcionárov vo verejnej správe a vylúčenie schránkových firiem z obchodovania so štátom (tlač 18). Prosím spravodajcu z ústavnoprávneho výboru poslanca Petra Kresáka, aby hlasovanie uviedol. (Hlasovanie o petícii občanov Slovenskej republiky podanej Národnej rade Slovenskej republiky 14. decembra 2015 s požiadavkami osobnej hmotnej zodpovednosti funkcionárov vo verejnej správe a vylúčenie schránkových firiem z obchodovania so štátom , tlač 18.)
J. Burian, poslanec: (2010-06-10):
O pozmeňujúcom návrhu pána poslanca Lipšica nemôžem dať hlasovať vzhľadom na to, že teda pán minister vyjadril k tomu negatívne stanovisko, lebo je to nad rámec predloženého zákona. Chcem sa opýtať, či pán poslanec uplatní námietku.
Nagy, József, poslanec NR SR (2012-08-01):
Ďakujem pekne. Vážení kolegovia, pán poslanec Švejna veľmi dobre poukázal na to, že ten závažný dôvod, o ktorom hovoríme, sú vlastne úroky. Chcem zopakovať vyhlásenie vlády, že peniaze na dôchodkové poistenie nebudú minuté na iné účely. Teda hovoríme aj pán premiér tu povedal, že ide o to, aby sme nepožičiavali si za 5 %. A pritom DSS-ky možno prinášajú 1,5 %. A teraz, kolegovia, poďme si trošku precvičiť matematiku. Ja chcem doplniť, že, a zopakujem to, nejde tu o 40 mil., ale ide tu o úroky a, povedzme, 5 %, za ktoré si teda štát musí požičať 40 mil. Prosím vás pekne, 5 % zo 40 mil. sú 2 mil. eur. Ale to sú úroky na celý rok. Keď budeme to počítať na jeden mesiac, tak 2 mil. delené 12 podľa mňa je 166 000 eur a nejaké drobné. Toto je teda tá závažná ekonomická hrozba pre krajinu, pre ktorú tu skracujeme toto rokovanie. Je to 166 666 eur. Chcem pripomenúť, že štát za každú minútu nás stojí 25 000 eur približne. To znamená, tá závažná ekonomická hrozba činí sedem minút fungovania štátu. Ďakujem pekne.
Hraško, Igor, poslanec NR SR (2015-05-26):
Ďakujem pekne za tri podporné faktické poznámky. A kolegovi Mikloškovi už by som povedal len zopár slov k tomu, že kto podporí a kto to nepodporí. Ja si myslím, že na toto netreba dohodu. Už rokujeme o tom pár týždňov. A každý ten zákon má vo svojej e-mailovej schránke. Dokonca je zaradený aj na webovej stránke. Každý si ho mal možnosť prečítať, preštudovať. Boli predložené tu jasné argumenty, porovnanie s ostatnými vyspelejšími krajinami, neporovnávali sme to s nejakými budhistami a podobne, aj keď možno som teraz zlé slovo použil. Takže ja to nechávam alebo teda nechávame to na slobodnom presvedčení každého poslanca, tak ako je to dané v ústave. Nie je dohoda, že jeden tak povie a ostatní tak budú hlasovať. Tu sa má možnosť každý sám rozhodnúť. Preto si myslím, že netreba žiadne dohody. No a k tomu, že sa tu kradne a že sa to používa. Tak ja som ani raz nepoužil vo svojom prejave, kolega Mikloško, to, že sa tu kradne. Ak ste reagovali na mňa, tak ste mohli reagovať na mňa, ale ja som toto nepoužil. Ale v prípade teda, že ste to použili ako reakciu na môj príspevok, tak vám poviem jedno, že všetci ľudia na Slovensku hovoria, že sa tu rozkráda a sa tu aj rozkrádalo, nielen za tejto vlády, ale aj za minulých vlád. Len, samozrejme, dôležitá je tá miera toho, kedy sa bezbreho a už kedy sa to ešte v únosnej miere robí, ale kradnutie je kradnutie stále. Nie je to o tom, že ste to urobili vy, ale o tom, že sa nepoukázalo na to, kde sa kradlo, že ste sa nepričinili o to, naopak, že sa o to pričinilo, že sa zahlasovalo za nejaký zákon, ktorý umožnil rozkrádanie, samozrejme, v medziach zákona, pretože mnohí sa tu ohŕňajú tým, že: „No však podajte trestné oznámenie.“ Nie, tu sa schváli zákon, na základe ktorého sa takto rozkráda, tendenčne sa prideľujú zákazky a podobné záležitosti. A toto je ten neduh, ktorý by sme mali odstrániť. A tí mladí ľudia budú tak rozhodovať o svojej vlastnej budúcnosti. Oni by mali sa k tomu vyjadriť a mať možnosť na to.
P. Hrušovský, podpredseda NR SR: (2002-05-15):
(Hlasovanie.) 106 prítomných, 104 za, 2 nehlasovali. Návrh sme schválili. Teraz prosím pána poslanca Hajdúka, aby uvádzal hlasovania k prerokúvanému návrhu vlády na vydanie zákona, ktorým sa mení a dopĺňa zákon č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov . Pán poslanec Hajdu, pán poslanec Klemens. Nech sa páči, pán poslanec Klemens. J. Klemens, poslanec: Pán predsedajúci, odporúčam, aby ste dali hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona o rokovacom poriadku prerokovať predložený vládny návrh zákona v druhom čítaní.
P. Hrušovský, predseda NR SR: (2005-03-17):
Teraz poprosím pána poslanca Fica. Nie je prítomný, preto odkladáme rokovanie o jeho návrhu zákona na vydanie zákona, ktorým sa mení a dopĺňa zákon o trestnom konaní súdnom (Trestný poriadok). A poprosím pána poslanca Kaliňáka, aby ako navrhovateľ dvoch návrhov zákonov uviedol návrh na vydanie zákona, ktorým sa mení a dopĺňa zákon o Vojenskej polícii, ktorý prerokúvame ako tlač 1012. Nech sa páči. (Rokovanie o návrhu poslancov Národnej rady Slovenskej republiky Roberta Kaliňáka a Romana Vavríka na vydanie zákona, ktorým sa dopĺňa zákon č. 124/1992 Zb. o Vojenskej polícii v znení neskorších predpisov , tlač 1012.)
Laurenčík, Milan, podpredseda NR SR (2020-09-17):
Ďakujem za upozornenie. Prosím vás, páni poslanci, dajte si rúška, aj vy, pán poslanec. A nielen z politickej strany Ľudová strana Naše Slovensko, ale vidím, že aj niektorí ďalší poslanci a poslankyne majú zle nasadené rúška, takže prosím vás, aby ste si prekryli rúškami aj nos. Ďakujem veľmi pekne. Pani poslankyňa Romana Tabák, nepočúva ma. (Reakcia z pléna.) Ďakujem. Po ozrejmení si, návrh bol prednesený, otváram teda rozpravu. Do rozpravy som nedostal žiadnu písomnú prihlášku. Pýtam sa, či sa chce niekto k tomuto bodu prihlásiť do rozpravy ústne. Končím možnosť prihlásenia sa do rozpravy. Nech sa páči, pán poslanec Ondrej Dostál.
Jarjabek, Dušan, poslanec NR SR (2019-01-31):
Pán Dostál, prečo ste takýto zákerný? Prečo ste takýto neférový, falošný, zákerný? Prečo to robíte? Ako môžete takýmto spôsobom hovoriť o tom, čo som povedal ja v súvislosti s vraždou Kuciaka? Prečo ste takýto zákerný? – sa vás pýtam znova. Ešte raz, prečo ste takýto zákerný, pán poslanec Dostál? Ďakujem.
P. Hrušovský, predseda NR SR: (2004-12-02):
Návrh sme schválili. Pristúpime k tretiemu čítaniu o návrhu poslanca Národnej rady. S. Zubo, poslanec: Gestorský výbor neodporúča. (Smiech v sále.)
Žitňanská, Lucia, ministerka spravodlivosti SR (2010-08-10):
... v oblasti tvorby a ochrany životného prostredia, a to Ministerstva životného prostredia Slovenskej republiky. Vzhľadom na tento účel je potrebné vykonať zmeny v zákone č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Predložená novela zákona vstupuje iba do tých ustanovení, ktoré je potrebné novelizovať v súvislosti s opätovným zriadením ministerstva životného prostredia. V súvislosti s presunom kompetencie v oblasti tvorby a ochrany životného prostredia z ministerstva pôdohospodárstva, životného prostredia a regionálneho rozvoja sa navrhujem zmena názvu tohto ministerstva, a to na Ministerstvo pôdohospodárstva a rozvoja vidieka Slovenskej republiky. Vážené panie poslankyne, vážení páni poslanci, prosím vás o podporu predloženého návrhu zákona. Ďakujem pekne.
Figeľ, Ján, podpredseda NR SR (2013-12-17):
Ďakujem pekne. S faktickou poznámkou na pána Kuffu, nech sa páči, Richard Vašečka.
Hatráková, Katarína, poslankyňa NR SR (2020-05-14):
Ďakujem za otázky, kolegovia. Ja myslím, že ten dialóg má zmysel, preto som tie otázky kládla. Faktom je a o tom sa môžeme porozprávať, že či má zmysel na tomto pléne (povedané so smiechom), to neviem, lebo je to vysoko špecifická téma, a nekládla som tie otázky preto, lebo mám prejudikovanú nejakú odpoveď. Ja túto problematiku sledujem naozaj roky, a keď hovorím, že nemyslím si, že je to téma na toto plénum, tak to hovorím preto, lebo hovoríme o osudoch detí, o, o vzťahoch v rodinách, čo sú hlboko intímne momenty, a pre mňa ako pre psychológa je to vždy o tom, že jeden subjekt, druhý subjekt a kontext, v akom sa to odohrávalo. A preto som spomínala, a to je možno aj otázka na..., teda odpoveď pre pána kolegu, že prečo si ja myslím, že mám pravdu, keď to veľmi zjednoduším, a tvrdím, že pani ombudsmanka ju nemá. No preto, lebo nie je možné ani to zo zákona, ani to teda zákon od úradu ombudsmanky nevyžaduje, aby nahliadala hlbokou sondou do tých problémov rodín, ktoré rieši. Nie je to, nie je to možné v intenciách úradu, je to možné v intenciách iných odborných pracovísk, napr. u psychológa, a keďže ja zo svojej pozície inej, teda povedzme, že v poradni som túto možnosť mala, preto si myslím, že tú pravdu mám. Keď to poviem veľmi hrubo, ale inak je to, samozrejme, otázka pravdy a nepravdy je vec viac, je vec viac filozofická. A áno, myslím si, že tento, že tento dialóg má zmysel, možnože viac na výbore, možnože viac na odbornej pôde, ale dotýka sa toho, aké kompetencie úrad komisárky pre deti má, ako v kontexte toho, čo sa v našej krajine a v tejto problematike deje, funguje, a či by sa to nedalo vylepšiť.
Bugár, Béla, podpredseda NR SR (2018-06-19):
Nech sa páči, pani poslankyňa Žitňanská, môžte reagovať.
B. Bugár, podpredseda NR SR: (2004-05-20):
I. Belohorská, poslankyňa: Ďakujem pekne, pán predsedajúci. Dúfam, pán minister, že aj z vystúpenia bývalého ministra zdravotníctva pána Soboňu ste pochopili, že ste trafili vedľa, keď ste sa neobrátili na odborníkov v zdravotníctve pri príprave jednotlivých vašich zákonov. Budem súhlasiť s tým, čo povedal pán poslanec Soboňa. Je veľmi problematické kalkulovať cenu pri jednotlivých ochoreniach, pretože ste zabudli na jednu jedinú vec. To ochorenie my nemôžeme hodnotiť ako kaz alebo vadu materiálu, ako sa dá hodnotiť presne napr. poškodenie auta alebo poškodenie nejakej inej veci. Každý organizmus má inú imunologickú výbavu, rozsah ochorenia môže variovať od ľahkých, od sprievodných až po veľmi ťažké ochorenie. Váš zákon, pán minister, mení úplne zodpovednosť štátu voči občanovi aj napriek tomu, že robí so zdrojmi, ktorý tento občan odvádza do poisťovní na základe zákona. Ak sa spomína v danom materiáli, že táto Národná rada vlastne dovolí vláde ustanoviť vyhlášku a zaviesť do praxe, znamená to, čo si musia uvedomiť všetci poslanci, ktorí budú hlasovať za vaše zákony, podpisujú bianko zmienku, bianko zmienku svojich voličov voči politickej moci, ktorá, žiaľ, vidí len ten zisk. Nebudem súhlasiť... (Prerušenie vystúpenia časomierou.)
Baška, Jaroslav, poslanec NR SR (2020-04-28):
Ja chcem len na pani poslankyňu Kaveckú reagovať, len v dobrom. Ja si pamätám tie rokovania aj s vami v tom roku 2014, keď sestry nemali tie platy, ktoré by mali mať, a myslím, že za to obdobie sa tie platy sestrám naozaj zdvihli o hodne. Môže každý hovoriť, že je to stále málo, podobne aj v školstve, ale ako župa za tých posledných rokov sme investovali do tých našich troch nemocníc – bojnickej, považskobystrickej a myjavskej – viac ako 20 mil. eur. Hovorím a podotýkam, opakujem to znova, z vlastného rozpočtu Trenčianskej župy. A je to vidieť. A takýmto spôsobom zlepšujeme to pracovné prostredie zdravotnému personálu, ale naozaj aj tým pacientom, ktorí túto zdravotnú starostlivosť potrebujú, či je to na Hornej Nitre, na Považí, na Myjavských kopaniciach, a preto nikdy, pokiaľ ja budem županom, nikdy nedovolím, aby tieto tri nemocnice boli prenajaté alebo boli privatizované. Sú tu aj poslanci niektorí zo zastupiteľstva Trenčianskeho samosprávneho kraja, kde sme prijali aj takéto uznesenie. A vrátim sa k tým financiám do zdravotníctva. Keďže veľa nemocníc robí stále dlhy, tak nie je tam niečo dobre, nie je tam niečo dobre nastavené. Niektoré nemocnice dostávajú viac finančných prostriedkov, z ktorých si môžu dovoliť zaplatiť aj zdravotný personál, lekárov, sestry a tak ďalej, a niektoré zdravotnícke zariadenia dostávajú menej finančných prostriedkov. A to je jedno, či sa spomína programové vyhlásenie vlády jednou vetou DRG s nejakými koeficientami. A tých koeficientov sa ja naozaj veľmi bojím, pretože zasa pre niektorú nemocnicu bude ten koeficient iný a pre niektoré nemocnice iný. Ja vám držím palce, ak toto z toho programového vyhlásenia vlády, čo sa týka zdravotníctva, sa splní, tak budem skákať desať metrov do vzdu..., do vzduchu.
D. Lipšic, podpredseda vlády a minister spravodlivosti SR: (2002-11-07):
Čo sa týka ekonomického rozboru, ja som ho tu uviedol včera, keď sa návrh zákona predložil do skráteného legislatívneho konania. Obidva zákony teda, ktoré sa týkajú platových pomerov sudcov aj prokurátorov, znamenajú úsporu 190 mil. korún, to znamená asi 2 : 1 v prospech sudcov, pretože  sudcov je asi dvojnásobný počet ako prokurátorov. Čo sa týka skutočnosti, ktorú tu povedal pán poslanec Abelovský, že návrh zákona o štátnom rozpočte nebol zaslaný Súdnej rade na vyjadrenie, k tomu mám dve pripomienky. Po prvé parlament v súčasnosti o návrhu zákona o štátnom rozpočte nerokuje a po druhé zaslaný bol. Mrzí ma, ak predseda Súdnej rady neinformuje Súdnu radu o skutočnosti, že 24. októbra tohto roku pán minister financií zaslal predsedovi Súdnej rady návrh zákona o štátnom rozpočte, ktorý obsahuje, pretože obsahuje všetko, aj rozpočty súdov. Ja o tom budem osobným listom informovať všetkých členov Súdnej rady. K pochybnosti ústavnoprávnej pri zmrazení alebo odložení účinnosti ustanovenia zákona, ktorý posúva, ktorý upravuje platy sudcov. Jednoznačne judikatúra aj slovenského Ústavného súdu, aj českého Ústavného súdu je v tomto smere taká, že k takémuto kroku môže prísť, ak je odôvodnený ekonomickou situáciou, čo v tomto prípade je celkom nespochybniteľné. Čo sa týka porovnania s úrovňami platov v Maďarsku a v Poľskej republike, musím povedať, že celkom správne, keďže súdnictvo je treťou mocou v štáte, je plat sudcov odvodený od platov poslancov, a teda iných ústavných činiteľov. Je možno pravdou, že v Maďarsku a v Poľsku majú vyššie platy sudcovia, ale tak isto majú vyššie platy poslanci a iní ústavní činitelia. To znamená, v tejto dimenzii je potrebné vnímať aj platy sudcov. Sú naviazané na platy poslancov a toto naviazanie nebolo spochybnené ani Európskou úniou, ani inými inštitúciami. Takže z tohto pohľadu sa mi zdá byť ten argument nie celkom korektný. Samozrejme, to nie je populárne opatrenie. A sudcovia a prokurátori budú mať od 1. 7. zvýšené platy, čo je prejavom pochopenia zo strany vlády, že je potrebné garantovať nezávislosť súdnej moci. A tá garancia, že od 1. 7. budú mať zvýšené platy, je v tom, že štátny rozpočet sa nerobí na pol roka, ale na rok. To znamená, že tá garancia od 1. 7. je celkom jednoznačná. Ešte jedna poznámka k tomu, čo tu povedal pán predseda Najvyššieho súdu, že nejde o odklad účinnosti zvýšenia platov, ale o zníženie platov. Ja by som bol rád, keby pán predseda Najvyššieho súdu oznámil verejnosti výšku svojho platu v decembri a v januári, aby tí, čo majú elementárne znalosti matematiky, povedali (Potlesk.), či ide o zníženie alebo len o zmrazenie platu. Ďakujem veľmi pekne.
P. Hrušovský, podpredseda NR SR: (2002-08-20):
J. Cuper, poslanec: ...ale ja chcem predniesť procedurálny návrh, aby pán riaditeľ Slovenskej televízie, ktorý bol pre mňa tak štyri roky osobou inkognito a keď som štyri roky tu prednášal návrhy, aby sme diskutovali o stave v slovenských médiách, bol by som rád, keby sa nám tu predstavil pán Materák, ja by som mu rád aj položil niekoľko takých príjemných otázok, prečo ho až na záver funkčného obdobia odvolávate, keď ste mu tak dôverovali celé štyri roky a...
Ďuriš Nicholsonová, Lucia, podpredsedníčka NR SR (2016-11-24):
Ďakujeme za odpoveď, pán podpredseda vlády. Chcem sa opýtať pána poslanca Andreánskeho, či mal doplňujúcu otázku. Nie, nie je tomu tak. Ďalšia otázka, ktorá bola vyžrebovaná na predsedu vlády, je od pani poslankyne Veroniky Remišovej. „Andrej Danko tvrdí, že jeho večera na hrade bola omnoho lacnejšia ako ostatné podobné akcie v rámci Predsedníctva Slovenskej republiky v Rade Európskej únie. Pán Robert Fico, hospodárite s prostriedkami občanov Slovenskej republiky. Kedy zverejníte podrobný zoznam položiek výdavkov, koľko a začo zaplatili, občania zaplatili počas predsedníctva Slovenskej republiky v Rade Európskej únie?“ Nech sa páči.
Novotný, Viliam, poslanec NR SR (2014-06-24):
Ja sa chcem poďakovať pánovi kolegovi Mihálovi za jeho vystúpenie, aj za to, že pomenoval veci možno trošku silnejšími slovami, ale veľmi zrozumiteľne a to je možno aj dôležité, aby sme vnímali celý tento problém komplexne. Lebo, dámy a páni, dohľad nad pracovnými podmienkami a ochrana zamestnancov je pekná vec a ja ako lekár som za, aby pracovné podmienky boli čo najlepšie pre pracujúcich ľudí. Ale na druhej strane uvedomme si, že môžeme to točiť zľava, sprava, môžeme sa rozprávať o tom, aký lekár, s akou atestáciou, alebo aká pracovná zdravotná služba to má vykonávať. Skončíme vždy pri tom, že ten, kto dáva prácu, zamestnávateľ, to bude musieť za svojich zamestnancov zaplatiť. Čiže znovu na plecia tých, ktorí sa snažia dávať prácu ľuďom, váľame ďalšie povinnosti, poplatky, ďalšie náklady. Dnes som to už ráno na výbore tak trošku tiež tvrdšie povedal, že viete, ono keď máte v Michalovciach firmu, ktorá dáva päťdesiatim ľuďom prácu a bojíte sa o to, v akých pracovných podmienkach tí ľudia pracujú, tak im naváľajte ďalšie povinnosti. Tá firma skrachuje, tých 50 ľudí pôjde na chodník a potom už nebudú mať zlé pracovné podmienky, budú určite dobré. Chcel by som tiež povedať aj to, že tento boj, ktorý tu popísal veľmi dobre aj pán poslanec Mihál, tu už prebieha od čias ministrovania Valentoviča, pána Valentoviča. Už on chcel zaviesť pracovnú zdravotnú službu pre všetky kategórie. Vtedy sme to aj vďaka kolegom poslancom zo SMER-u vybojovali a ochránili sme predovšetkým malé firmy do 50 zamestnancov a bola tam pracovná zdravotná služba len pre druhú, tretiu, štvrtú kategóriu, ale firmy väčšie ako 50 zamestnancov. Myslím si, že podobný zápas bude prebiehať aj pri prerokovaní tohto návrhu zákona, ale viac už potom poviem v rozprave. Ďakujem pekne.
Grendel, Gábor, podpredseda NR SR (2020-09-29):
Ďakujeme. Do rozpravy sa teraz prihlásila pani navrhovateľka, nech sa páči.
Laššáková, Jana, podpredsedníčka NR SR (2014-10-16):
Ďakujem pekne, pán predseda. Teraz vás prosím, aby ste v limite 15 minút odpovedali na vám adresované otázky podľa vyžrebovaného poradia. Prvá otázka je od poslanca Viliama Novotného a otázka znie: „Pán predseda vlády, pred voľbami ste sľubovali istoty, dnes sme svedkami hromadného prepúšťania v Krompachoch, aké tu už dávno nebolo. Nepovažujete toto prepúšťanie za výsledok vašej politiky, zhoršovanie zamestnávateľského prostredia, ktoré odrádza investície a zvyšovanie daňového zaťaženia?“ Poprosím vás o odpoveď, pán predseda vlády.
Jakab, Július, poslanec NR SR (2024-01-11):
Ďakujem, pán predsedajúci. Vyzvali ste ma, aby som to dal aj písomne, tak v procedurálnom návrhu žiadam vypracovať analýzu ústavnoprávnemu výboru, aby teda vyložil rokovací poriadok Národnej rady Slovenskej republiky, či je faktická poznámka súčasťou rozpravy, a teda či navrhovateľ musí byť prítomný v pléne Národnej rady počas faktických poznámok a zároveň či sa teda faktické poznámky počítajú do času rozpravy podľa § 29a rokovacieho poriadku Národnej rady Slovenskej republiky. Ďakujem.
Figeľ, Ján, podpredseda NR SR (2014-09-10):
Ďakujem pekne. Otváram všeobecnú rozpravu. Do rozpravy sa písomne hlásia traja poslanci za kluby a traja individuálne, za MOST – HÍD Lucia Žitňanská, KDH Peter Muránsky, SDKÚ Ľudovít Kaník a individuálne Martin Chren, Pavol Zajac a Alojz Hlina. Nech sa páči v tomto poradí ako prvá, Lucia Žitňanská.
Hrušovský, Pavol, podpredseda NR SR (2010-08-10):
Pán poslanec Viskupič. (Reakcia z pléna.) Pardon, Beblavý.
Čekovský, Kristián, poslanec NR SR (2020-04-24):
Ďakujem. Pán Mazurek, keď ste začali hovoriť o diktátoroch, fanatikoch atď., chvíľami som mal pocit, že ste zabudli na programové vyhlásenie vlády a prihovárate sa k vlastnej strane a aj k jej hlavným cieľom. Namiesto hodnotenia programového vyhlásenia ste sa však snažili iba urážať napríklad špičkového odborníka hnutia OĽANO, ktorý lieči srdce, alebo teda srdcia malých detí, tak ho urážate z ich viery. Je to prízemné, ale nevychádzate z koľají, ktoré ste ukázali Slovensku už dávno, keď ste v skupine ľudí vulgárne nadávali moslimskej rodine práve pre ich vierovyznanie. A skutočne, ako povedal pán Benčík, vy ste kamene nehádzali, ale viete, čo ste urobili? Stáli ste na zlej strane. Lebo my tak ako tu dnes sedíme, napríklad poslanci hnutia OĽANO, ale aj ďalší z koalície, nepochybujem, tak my by sme stáli na tej druhej strane. My by sme stáli spolu s policajtmi a snažili by sme sa chrániť rodinu a deti od kameňov, ktoré leteli smerom od vás, od skupiny ľudí, v ktorej ste stáli a z ktorej ste nadávali. Budem pokračovať možno iba tým, že ste spochybňovali odbornosť ľudí, ktorí sú v tejto vláde, tak ja možno iba poviem, že väčšina vašich odborníkov sú ľudia obvinení alebo odsúdení. Pán Király z úkladnej vraždy, pán Martinák trikrát z krádeže, osemkrát za iné činy, pán Medvecký za ublíženie na zdraví, pán Bahno za násilné trestné činy, pán Magát za nedovolené ozbrojovanie, pán Ďurica je podľa rozsudku okresného súdu neonacista, pán Rogel z ublíženia na zdraví a tak ďalej a tak ďalej. Viete, že tých ľudí je oveľa viac, takže toto sú vaši ľudia a program, ktorý sme nikdy poriadne nevideli, neviem, čo by teda napokon z neho vzniklo, keby ste mali vy písať programové vyhlásenie. Vďaka. (Potlesk.)
R. Fico, predseda vlády SR: (2010-03-04):
Po druhé chcem povedať, že všetko, čo táto vláda predloží, všetko, čo predloží, komplet, je nedokonalé, zlé a neúprimné a dokonalé, vynikajúce a úprimné sa to stane len vtedy, keď vy to zdokonalíte, zlepšíte a zúprimníte. Takýto prístup, nehnevajte sa, pán poslanec, ja musím odmietnuť a musím vám povedať, že máte úžasný politický dar, úžasný, aj preto nikdy v politike nič nedosiahnete ako líder, vždy budete niekým ťahaný, pretože najskôr ľudí dourážate a potom ich žiadate o spoluprácu. Ďakujem veľmi pekne. (Potlesk.)
Hrušovský, Pavol, podpredseda NR SR (2011-09-07):
S faktickými poznámkami na vystúpenie pána poslanca Zajaca sa hlásia pán poslanec Mikolaj a Poliačik. Končím možnosť ďalších prihlášok s faktickými poznámkami. Pán poslanec Mikolaj.
A. Belousovová, podpredsedníčka NR SR: (2007-12-04):
Vážení páni poslanci, panie poslankyne, keďže je už 12.00 hodín aj minúta, chcem sa opýtať, či je všeobecný súhlas, aby sme nechali dobehnúť faktické poznámky a potom prerušili rokovanie na obedňajšiu prestávku. Je s tým všeobecný súhlas? Je. Ďakujem čiže budeme pokračovať vo faktických. Slovo má pán poslanec Markovič. Nech sa páči.
Jurinová, Erika, podpredsedníčka NR SR (2013-05-15):
Ďakujem pekne, pán poslanec. Otváram rozpravu. Do rozpravy som dostala prihlášku od, za klub SDKÚ pán poslanec Miroslav Beblavý a ďalej písomne prihlásený do rozpravy pán poslanec Radoslav Procházka. Dávam slovo prvému prihlásenému pánovi poslancovi Miroslavovi Beblavému za klub SDKÚ.
Hrnčiar, Andrej, podpredseda NR SR (2018-03-14):
Lehotu sme skrátili. Prosím, prezentujme sa a hlasujme. (Hlasovanie.) Prítomných 116, za 86, proti 1, zdržalo sa 23, nehlasovali 6. Pozmeňujúci návrh sme schválili.
Mičovský, Ján, poslanec NR SR (2013-06-26):
Ďakujem za slovo, vážený pán podpredseda Národnej rady. Pán poslanec Simon, ja nemám najmenší dôvod spochybňovať to, že lesy by mali na svoju činnosť vždy dostať v prípade, že sa od nich očakáva sanovanie celospoločenských úloh, aj nejakú dotáciu a že v zásade ich samotný kolobeh výrobného procesu je schopný zabezpečiť určitý rozsah zisku. Ale som presvedčený, že očakávať tu nejaké v dnešnej aj v najbližšej dobe enormné dotácie zo strany štátu a podporu nie je možné, a preto bude treba čerpať hlavne z vlastných prostriedkov a vlastných zdrojov. A práve tu sme pri tej podstate, ak by tento zákon prešiel, tak vám garantujem, že schopnosť ešte hlbšie sa zamýšľať nad zdrojmi, ktoré sú k dispozícii, by bola maximálne zvýšená a to v takej miere, že taký prípad, ako ste spomenuli vo vzťahu k Smrečine a ktorého podrobnosti možno celkom nepoznám, ale viem zhruba, o čom ste rozprávali, by bol veľmi prirodzene eliminovaný práve tým, že dozorná rada, ktorá by pozostávala z takých, z takéhoto reprezentatívneho zastúpenia by bola schopná dopredu nevýhodné zmluvy vylúčiť, čo dnes nie je celkom isté. Čo sa týka pána poslanca Lebockého. Tu by som len zdôraznil jednu vec. Ja si pamätám nielen naše vystúpenie, ale, pán poslanec, aj tvoju reakciu. A celkom rád si spomínam na to, že si ohodnotil viaceré momenty v tomto návrhu za pozitívne a sám si nejak avizoval, že bude dobré, keď sa nimi budú zaoberať jednak príslušné ministerstvo a jednak aj samotný podnik. No ja nevravím, že sa nič neudialo, možnože o niečom neviem, no rozhodne som sklamaný... (Prerušenie vystúpenia časomerom.)
Ľ. Kaník, minister práce, sociálnych vecí a rodiny SR: (2003-10-30):
Vážený pán podpredseda, vážená Národná rada, opatrovateľskú službu v prípade čerpania dovolenky súčasnej opatrovateľky pri trojičkách možno v súlade s § 48 Zákonníka práce riešiť uzatvorením pracovného pomeru medzi zamestnávateľom a zamestnancom na dobu určitú, alebo v súlade s § 227 Zákonníka práce uzatvorením dohody o brigádnickej práci študentov. Možno tiež riešiť tento problém aj formou zastupovania v rámci zamestnancov, s ktorými už má zamestnávateľ uzatvorený pracovný pomer. Takže v rámci bežných pracovnoprávnych vzťahov by malo byť dostatok možností na vyriešenie tohto problému. Ďakujem.
Laurenčík, Milan, podpredseda NR SR (2021-05-28):
S faktickou poznámkou teraz vystúpi pán poslanec Ondrej Dostál, nech sa páči.
Demian, Jaroslav, poslanec NR SR (2015-11-10):
Pán predseda, keďže sme odhlasovali body zo spoločnej správy, dajte hlasovať o tom, že prerokovaný vládny návrh zákona prerokujeme v treťom čítaní ihneď.
M. Košútová, poslankyňa: (2009-04-21):
Dôvodom na vypracovanie návrhu zákona boli poznatky z aplikačnej praxe, ktoré poukázali na potrebu novelizácie a spresnenia niektorých ďalších ustanovení tohto zákona. Navrhované zmeny a doplnenia majú napomôcť, aby výrobky a služby využívané ozbrojenými silami Slovenskej republiky spĺňali podmienky interoperability s výrobkami a službami využívanými armádami členských štátov aliancie, aby bola používaná technika na zodpovedajúcej technickej úrovni a aby bolo logistické zabezpečenie realizované operatívne a efektívne. Vážený pán predsedajúci, vážené pani poslankyne, páni poslanci, chcem vás požiadať o postúpenie predloženého návrhu novely zákona o obrannej štandardizácii, kodifikácii a štátnom overovaní kvality výrobkov aj služieb do druhého čítania. Ďakujem.
Kvorka, Ján, poslanec NR SR (2019-09-13):
Ďakujem za slovo. Pán poslanec, vo vašom príhovore ste sa zase dotkli, ako vždycky vykrikujete tu spoza lavice, aj keď slovo nemáte, či vystupujete a tak. Ale ja vás chcem upozorniť, rozmýšľajte nad tým, ako nazývate SMER a všeckých ľudí, ktorí v SMER-e tuná sedia. Pretože s tou organizáciou zločineckou, ktorou sa vy tu stále oháňate, tak potom, pretože nechceme padnúť na vašu úroveň, by sme vám povedali, vy v akej organizácii fungujete a čo vy vlastne znamenáte. To je po prvé. Po druhé chcem povedať, že pani Jankovská jasne povedala, že s pána Kočnerom neesemeskovala, s pána Kočnerom sa nestretávala. Je to jej vyjadrenie a vy spochybňujete potom aj jej činnosť, keby mala ísť do súdneho talára. To si myslíte, že by ona takto robila si sama zo seba voľákysi dobrý deň? Ja si myslím, že nie. Vy si robíte tuná dobrý deň zo všetkých slušných ľudí, páni, čo ste tu. Ani ste sa nedokázali vyjadriť, pán poslanec, k tomu, za čo mal pán premiér pani Jankovskú odvolať. Koktal ste, mektal ste, táral ste tam za tým mikrofónom, ale nenašiel ste jeden jediný dôležitý výraz, že by ste povedali, že, áno, za toto je potrebné pani štátnu tajomníčku Jankovskú odvolať. Viete, všecko je v polohe takej, že aj teraz vieme všetci o tom, že zobratie telefónu je uvádzané za údajnú komunikáciu. To nie je dosvedčená komunikácia. Čiže si treba dobre premyslieť, akým spôsobom sa vyjadrujem k týmto veciam, pretože údajné a to, čo je overené, tak to je veľmi veľký rozdiel.
Grendel, Gábor, podpredseda NR SR (2022-09-27):
V rozprave teraz vystúpi pán poslanec Peter Kremský.
Andrejuvová, Anna, poslankyňa NR SR (2023-05-18):
Prosím o termínovanie tlač 1625 na piatok o 10.00 hod., teda zajtra. Ide o návrh o finančnej podpore cirkví.
Urban, Miroslav, poslanec NR SR (2023-05-03):
Ďakujem za slovo. No áno, možnože ste odbremenili všeobecných lekárov, ale zaťažili ste špecialistov. Ja ordinujem a vyše hodinu píšem len recepty opakované, pretože praktickí lekári odmietajú napísať lieky, ktoré ani nie sú preskripčne obmedzené. Jednoducho sa zbavujú tej zodpovednosti. Povedia, chodíte k tomuto doktorovi, nech vám on píše lieky, a už ho nechcú ani vidieť toho pacienta. To je problém. A ja potom naozaj hodinu, hodinu a pol nerobím nič iné, len píšem elektronické recepty opakované. A viete ako, v tom zákone je dobrá vsuvka, že pokiaľ pacient vyžaduje, jeho zdravotný stav tú liečbu, tak ju musí ten lekár napísať, všeobecný alebo odborný lekár. To je správne. Keď príde a niečo sa mu ordinuje nové, tak mu to, samozrejme, napíše. Ale keď automaticky mu napíše recept opakovaný alebo na tri mesiace môže praktický lekár a o tri mesiace znova musí prísť na tú kontrolu, tak tým sa nič nerieši. Ja pacientom nedávam kontroly à tri mesiace, ani šesť mesiacov, by som sa zbláznil. Ja im dávam kontroly à rok. A takže napíšem mu lieky na tri mesiace a zase bude musieť prísť. Nič som s tým nevyhral. Zase mi zavolá a zase mu budem musieť napísať lieky na tri mesiace a na tri mesiace. A zase sa mi to len kumuluje. To ako neni také, taký úzus, že musia pacienti chodiť na kontroly každého pol roka. Možno niektoré áno diagnózy, ale mne to stačí niekedy raz za rok. A potom vlastne nič som s tým nevyhral. Ak pacient zakrvácal pre vysoký tlak, tam je problém v tom, že praktickí lekári by mali liečiť, môžu liečiť vysoký tlak, hypertenziu. Majú celé portfólium liekov. Ale nechcú. Oni to radšej pošlú k internistovi alebo kardiológovi, úplne banálne diagnózy, a zbavia sa toho pacienta, len aby nemuseli tie lieky písať, starať sa o neho, vyšetrovať ho. Pošlú ho, a pritom majú tie kompetencie, môžu to robiť. Nemajú čas, nechce sa im. Ja neviem. Ďakujem.
Blanár, Juraj, podpredseda NR SR (2022-10-05):
Pán poslanec Miroslav Suja s faktickou poznámkou.
M. Hort, podpredseda NR SR: (2008-05-14):
S faktickými poznámkami na vystúpenie pána poslanca Martina Pada sa prihlásili pán poslanec Viliam Jasaň, Ján Kvorka. Končím možnosť prihlásenia sa s faktickou poznámkou. A slovo má pán poslanec Jasaň. Nech sa páči.
E. Antošová, poslankyňa: (2005-06-23):
Vážený pán minister, napriek vašej odpovedi ja sa opýtam. Časť verejnosti je skutočne znepokojená stavom najmä verejnoprávnych médií. Na mnohé problémy v Slovenskej televízii upozornili nedávno predstavitelia občianskej iniciatívy Verejnosť za verejnoprávnosť. Samozrejme, že bez problémov nie je ani Slovenský rozhlas. V prípade Tlačovej agentúry Slovenskej republiky mám dokonca podozrenie, či nedochádza k selektívnemu prístupu k ústavným činiteľom. Pán minister, preto sa vás pýtam, či sa budete zaoberať konkrétne aj touto problematikou verejnoprávnych médií na Slovensku, a ak áno, tak kedy a ako.
B. Bugár, podpredseda NR SR: (2001-10-18):
Teraz dávam slovo spravodajcovi, ktorého určil navrhnutý gestor-ský výbor Národnej rady pre  kultúru a médiá pánu poslancovi Jozefovi Kužmovi, nech sa páči.
Grendel, Gábor, poslanec NR SR (2024-04-23):
Ďakujem pekne. No, ten návrh zákona na rozdiel možno od iných, o ktorých sme predtým diskutovali alebo ďalších, o ktorých ešte len budeme diskutovať, ten zákon v samotnej podstate nie je zlý a vďaka tomu, že celkový objem peňazí sa zvyšuje z 8 mil. 300-tisíc na 8 mil. 800-tisíc, tak všetky menšiny dostanú v absolútnych číslach viac. To znamená, že napríklad teda maďarská menšina mala doteraz 4 mil. 135-tisíc a po novom bude mať 4 mil. 272-tisíc, rómska menšina z 1,7 a pol sa zvyšuje na 1,8. Čiže v absolútnych číslach dostanú aj tieto dve menšiny viac, ale čo sa týka percentuálneho podielu, tak maďarskej menšine sa uberá z 53 % na 52,2 a rómskej menšine z 22,4 na 22,1. Takže všetky menšiny si prilepšia, otázne je, či by si mohli prilepšiť viac, či sú tie prevádzkové náklady odôvodnené. A ja to v tom návrhu zákone prosto nevidím. A to jediné, po čom volám, aby nám predkladatelia ukázali presné čísla, o koľko sa zvýšili tie odvody, ktoré musí fond odvádzať, o koľko a ktoré prevádzkové náklady sa zvyšujú, aby sme to vedeli posúdiť, či je naozaj odôvodnené, že sa tie prevádzkové náklady zvyšujú o vyše 100-tisíc eur, a či tie peniaze nemohli dostať no buď tie menšiny, ktorým sa tie percentuálne podiely znížili, alebo pre mňa za mňa aj iné menšiny, ale skrátka či sú, alebo nie sú tie prevádzkové náklady presne v tej miere, ako sa to tu navrhuje. To proste nie je dostatočne v tom návrhu zákona odôvodnené.
Kollár, Boris, predseda NR SR (2023-02-02):
Prosím, prezentujme sa a hlasujeme. (Hlasovanie.) Prítomných 134 poslancov, za 126, proti 5, teda nezdržal sa nikto, ale nehlasovali 3. Konštatujem, že sme schválili vládny návrh novely zákona č. 344/2004 Z. z. o patentových zástupcoch . Opäť prosím poslanca, nie, teraz prosím poslanca Petra Vonsa, aby uviedol hlasovanie o bode 23 schváleného programu, ktorým je prvé čítanie o vládnom návrhu zákona, ktorým a mení a dopĺňa zákon č. 345/2015 Z. z. o verejnom obstarávaní. Je to tlač 1353. Nech sa páči, pán poslanec, máte slovo. (Hlasovanie o vládnom návrhu zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov , tlač 1353.)
Šipoš, Michal, poslanec NR SR (2024-02-23):
Ďakujem pekne. Pán poslanec Vašečka, veľmi dobre si hovoril o tom, že matky si právom zaslúžia od spoločnosti úctu. A tak ako si pomenoval, ako si hovoril o tom, ako sa rozhodli mať deti, priviesť na svet ich, potom ich vychovávať a všetko je to aj za cenu pomalšieho kariérneho rastu, teda nižších platov, následne nižších dôchodkov. A tak by sme mali im v spoločnosti vynahradiť aspoň časť ich úsilia, aspoň časť ich obety, aspoň časť toho, že sa rozhodli byť mamami a rozhodli sa pomôcť štátu v podstate. Lebo keby sme tu nemali deti, keby sme si všetci povedali, že budeme mať len psíčkov a mačičky a zvieratká nám stačia, však deti sú oštara, myslím, že vo vyspelých krajinách, v bohatých krajinách majú s tým ešte väčší problém. Že jednoducho dnes už je to, dnes už je to starosť vychovávať dieťa. A práve preto je veľmi dôležité, aby sme tým mamám ukázali, že na nich myslíme, že nám to nie je jedno a určite im ani tých 100 euro mesačne nevynahradí to úsilie, tú snahu, tú obetu, ktorú vyvíjajú pri vychovávaní dieťaťa. Takže toto je aspoň taký symbol, že na tie mamy myslíme, že to nie je len o facebookových statusoch, videjkách a raz za čas im dať nejaký karafiát v športovej hale a potom hodiť nejaký oplzlý vtip. Toto je, toto je ukážka štátu, ukážka spoločnosti, ukážka tohto pléna, ako si vážime mamy. A v utorok o jedenástej o tom budeme hlasovať, páni kolegovia, hlavne páni kolegovia z koalície.
Ďurovčík, Emil, poslanec NR SR (2019-06-18):
Vážený pán predsedajúci, vážené poslankyne, vážení poslanci, v súlade s § 73 zákona o rokovacom poriadku som bol určený predsedom výboru za spravodajcu k uvedenému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Výbor Národnej rady pre financie a rozpočet a ústavnoprávny výbor. Za gestorský výbor navrhujem Výbor Národnej rady pre financie a rozpočet. Zároveň odporúčam, aby výbory uvedený návrh prerokovali do 6. septembra 2019 a gestorský výbor do 9. septembra 2019. Pán predsedajúci, prosím, otvorte rozpravu k uvedenému návrhu zákona.
Beblavý, Miroslav, poslanec NR SR (2011-02-04):
Ja len veľmi stručne. Vo svojom prejave ste nejak nevyvrátili nič z toho, čo som povedal, takže budem reagovať na jednu vec. Ja som slobodný vo svojom rozhodovaní. Neviem, ako sa cítite vy, a to, že budem slobodne hlasovať pred verejnosťou, ma žiadnu disciplínu nevynucuje ani ma tej slobody nezbavuje. Ja som, a to môžu vám kolegovia z klubu potvrdiť, sú tu viacerí, ja som na začiatku volebného obdobia v klube povedal, keď sa hlasovalo o pánovi Sulíkovi vtedy ešte, že ja, keď budem aj v tajnej voľbe hlasovať proti dohode klubu, tak to verejne na klube najprv poviem, pretože necítim potrebu na klube sa tváriť pred kolegami, že áno, určite a potom niekde v zákulisí si zaškrtnúť niečo iné. To som povedal, to som aj dodržal. Hovorím, ak mi neveríte, je tu viacero poslancov z SDKÚ, ktorí sú moji kolegovia, práve preto, že si nemyslím, že to je to, ako by sme mali riešiť veci, a preto ani tú vašu námietku, priznám sa, nepovažujem relevantnú. Ďakujem.
B. Bugár, podpredseda NR SR: (2004-10-21):
zákone z 21. septembra 2004 o Environmentálnom fonde a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou Slovenskej republiky (tlač 912). Dávam teraz slovo spoločnému spravodajcovi z výboru pre životné prostredie a ochranu prírody poslancovi Lászlóovi Kötelesovi. Pán poslanec, nech sa páči.
Laurenčík, Milan, podpredseda NR SR (2021-06-18):
Poslednú faktickú poznámku k tomuto príspevku má pán poslanec Marek Šefčík. Nech sa páči.
Gabániová, Darina, poslankyňa NR SR (2019-05-09):
Sľubujem. (Potlesk.)
Danko, Andrej, predseda NR SR (2017-03-24):
Ďakujem. Pani poslankyňa nechce reagovať na vystúpenie, na faktické, ďakujem. Do rozpravy je prihlásený pán poslanec Juraj Droba, nech sa páči.
Nicholsonová, Lucia, poslankyňa NR SR (2014-11-10):
Ďakujem veľmi pekne. No prejav pána Richtera išiel úplne bezchybne. Zázračne sa server uzdravil a váš prejav prešiel úplne bezchybne, takže občania sa z neho môžu vytešovať, tak ako sme sa vytešovali aj my. Vy nemáte kožu na ksichte. Nemáte kožu na ksichte. A to som ešte za dámu, to som ešte za dámu. Vy tu idete spochybňovať, prosím vás pekne, Svetovú banku a OSN?! Vy? Keď neviete po anglicky, tak sa naučte. To nie je ich problém, že neviete prečítať tie analýzy a tie zmluvy. To je váš problém. Z tých zmlúv, o ktorých hovoríte, respektíve z tých analýz, o ktorých hovoríte, tie máte zamknuté vo vlastnom šuflíku. A sami ste pri nich čerpali dáta, keď ste robili váš akože reformný zákon o pomoci v hmotnej núdzi. Sami ste z toho čerpali. Sú medializované články, ktoré hovoria o tom, že ste vychádzali aj z dát z tých analýz. Tak o čom mi tu vy teraz rozprávate?! Hneď po nástupe do funkcie ste začali niečo rozprávať o tých zmluvách so Svetovou bankou. Ale nikto vám na to neskočil. To je veľmi slušné teraz, pán minister, že sa zabávate s Jarjabkom, namiesto toho, aby ste ma počúvali. To je veľmi slušné. Vy nie ste pán Jarjabek, to je niekto iný. No a ešte jedna vec. To, že som na môjho poradcu, ktorý mi robil poradcu dva mesiace po nástupe na ministerstvo, podala trestné oznámenie, urobila by som to kedykoľvek znovu, lebo takto sa to robí. Nestačí niekoho formálne odvolať z funkcie a potom mu ešte pridať na bolestnom, nestačí to. Treba, aby títo ľudia niesli trestnoprávnu zodpovednosť. Treba, aby sme mali taký precedens. Môžete sa hanbiť za to, čo ste povedali.
Počiatek, Ján, minister dopravy, výstavby a regionálneho rozvoja SR (2015-12-03):
V prvom kole dopoviem o tých cestách I. triedy. Slovenská správa ciest v súčasnosti modernizuje a dokonca roku spustí do prevádzky na Orave cestu 1/59, vrátane mostných objektov v úseku Trstená - štátna hranica v dĺžke 5,5 km, v úseku 1/59 Dolný Kubín v dĺžke zhruba 4,5 km spolu za viac ako 20 mil. eur. V januári sme odovzdali do užívania štvorkilometrový pruh pre pomalé vozidlá v Dolnom Kubíne, pričom sme zrekonštruovali dva mostné objekty a postavili nový 230 m dlhý most. Za osem mesiacov tohto roku z tejto stavby profitovali už státisíce vodičov. Už budúci rok sa vodiči môžu tešiť aj na nový zmodernizovaný hlavný ťah Námestovom, čo umožní oveľa plynulejší a najmä bezpečnejší prejazd týmto mestom. Na ceste 1/78, horský priechod Príslop, boli v tomto roku odstránené dva zosuvy, v súčasnosti je horský priechod prejazdný bez obmedzenia. Taktiež most na ceste 2/520 pri Štefanove nad Oravou v správe Žilinského samosprávneho kraja, ktorý je súčasťou obchádzky mosta v Podbieli, bude najbližšiu dobu prejazdný bez obmedzení. Dočasná mostná konštrukcia na prejazd vozidiel do 40 ton na ceste 1/59 by mala byť prejazdná 12. alebo 13. decembra tohto roku. Toľko k cestám prvej triedy. Čo sa týka toho, čo ste nerozumeli v prvej časti odpovedi, tak skúsim to ešte zopakovať. Viete, že alokácia v operačnom programe integrovaná infraštruktúra je limitovaný. Je to konkrétne číslo ix miliónov, ktoré na to sú určené a hovoril som, že tieto budú vyčerpané dvomi spôsobmi. Jednak druhými fázami projektov, ktoré už dnes sa realizujú, čo je tiež konkrétne číslo, a to zvyšné číslo sa minie, ten zvyšok z tej alokácie sa minie na projekty, ktoré sa už dnes súťažia. To znamená, že všetky eurofondové prostriedky na diaľnice a rýchlostné cesty z tohto operačného programu už majú svojho adresáta. Aj tak ich je ešte málo na to, čo by sme potrebovali aj v rámci tých, čo sa súťažia. To znamená, že nie sú eurofondy ďalšie, ktoré by sa dali na toto použiť. Jediná možnosť je to financovať zo štátneho rozpočtu, ale tých požiadaviek je, samozrejme, oveľa, oveľa viac a v tomto momente sme radi, že sme schopní spolufinancovať projekty a nadgepy, ktoré súvisia s čerpaním eurofondov. Viem, že vy máte všeobecne v opozícii teóriu, že nie je problém nájsť dvesto, tristo, päťsto miliónov na akýkoľvek projekt, a to tu počúvam stále najmä v súvislosti s obchvatom Bratislavy a PPP projektom D4, R7, ale faktom zostáva, že kapacita, súčasná kapacita rozpočtu to jednoducho neumožňuje. Skončil som.
Pleštinská, Zita, poslankyňa NR SR (2021-11-10):
Ďakujem, pán predsedajúci. Kolega Miloš Svrček, spolu sme sa stretli na mnohých stretnutiach s predstaviteľmi dotknutých samospráv, ktorým boli vyrubené pokuty v oblasti nájomného bývania. Je neprípustné, aby obce a mestá boli šikanované Úradom pre verejné obstarávanie za to, že postupovali v zmysle platnej legislatívy a podľa pokynov iných štátnych orgánov, lebo inak by nedostali dotáciu na nájomné byty zo Štátneho fondu rozvoja bývania. Je pre mňa nepochopiteľné, keď sa inštitúcie verejnej správy stretávajú ako protistrany na súdoch, platia si právne zastúpenie a výsledkom má byť pokuta, ktorá bude mať dopad len a len na občanov obcí a vrhne obce aj do nútenej správy. Očakávala by som, že po mnohých stretnutiach, ktoré sme absolvovali s predstaviteľmi dotknutých samospráv a tiež aj so zástupcami Úradu pre verejné obstarávanie, že s odpustením pokút, prípadne s iným riešením príde samotný úrad. Keďže sa tak nestalo, je potrebné takéto konanie napraviť z pozície parlamentu, je potrebné zabezpečiť súlad postupov pre získanie dotácie. Verím, že spolu nájdeme spôsob, ako dotknutým samosprávam pomôcť. Ďakujem pekne.
Šimečka, Michal, podpredseda NR SR (2023-12-05):
Ďakujem. Pán poslanec Krajčí.
Bugár, Béla, doterajší podpredseda NR SR (2012-04-04):
Ladislav Kamenický.
Kotleba, Martin, poslanec NR SR (2019-10-24):
Ďakujem pekne. Len by som chcel troška to meno, hej, že ak by sa dalo.
Sulík, Richard, predseda NR SR (2010-11-30):
Ďakujem pekne. Pán poslanec Maďarič.
Pellegrini, Peter, predseda NR SR (2015-11-13):
Otváram rozpravu v rámci tretieho čítania . Končím možnosť prihlásiť sa do rozpravy. Vyhlasujem rozpravu za skončenú.